香港海洋公園

香港海洋公園（英文：Ocean Park Hong Kong），通常就噉叫海洋公園（Ocean Park）係香港一主題公園，以海洋為題，兼有種種機動遊戲同動物園。佢喺香港島黃竹坑南面，北面近黃人坑，有山下花園，向南有南朗山，最南係大樹灣。北面靠近黃竹坑警察訓練學校。公園一九七七年一月十號落成啟用，家下入場人次，一年有四百二十萬。公園佔地十七公頃，景點卌二個。山下花園去南朗山，有吊車來往。而南朗山同大樹灣之間，就靠登山電梯，條電梯曾經係世界之最，家下係世界第二長嘅戶外扶手電梯。
2006年4月新開嘅水母萬花筒
地圖

歷史
海洋公園喺一九七七年一月十號開幕，最初由香港賽馬會捐款起，由馬會管，而且重係1977年度香港小姐競選嘅外景拍攝地方。開幕頭半年，海洋公園入場人次已過一百卅一萬。
1979年1月，海洋公園引入殺人鯨「海威」，成為海洋公園其中一個賣點。公園初期嘅設施唔多，但係由1980年代開始，海洋公園大幅擴展，增加大型機動遊戲，並先後建成水上樂園（1984年）、百鳥居（1986年）、鯊魚館（1989年）、紅鸛池（1991年）、孔雀花園（1993年）、登山電梯同埋集古村等設施。
早期海洋公園嘅營運資金，主要靠門票同香港賽馬會撥款。入場費低，公園好多時蝕本。一九八七年七月一號，香港政府通過《海洋公園條例》，馬會撥款二億港元，成立信託基金，公園脫離馬會獨立，成為非牟利組織，需自負盈虧，以商業手法經營。
由於以商業手法經營，海洋公園逐步提高入場費，因此亦開始轉虧為盈。1992年，海洋公園全年入場人次已達300萬。但自1998年後，由於受亞洲金融風暴影響，加上遊客開始對公園欠缺新鮮感，而且鎮園之寶殺人鯨「海威」病逝，海洋公園開始出現虧蝕。雖然喺1999年獲中國大陸同意引入兩隻大熊貓，但亦未能提升入場人次。於是海洋公園只可以關閉水上樂園同埋集古村等設施，改為吸引更多年輕人嘅方針，引入更多大型機動遊戲，例如跳樓機同埋越礦飛車。
過去海洋公園以海馬作為標誌，公園範圍內嘅南朗山北麓更有大型海馬標誌。不過，海馬動態唔夠活潑，亦係中藥材嘅一種，故此未能充份配合公園嘅理念。因此，海洋公園由2000年11月開始引入稱為「威威獅令」嘅卡通海獅作為公園嘅代言人，並以佢展開更多推廣及宣傳工作。
隨住中國大陸開放自由行到港，海洋公園嘅入場人數出現起色，2004至2005財政年度入場人次超過400萬，打破公園開幕以來最高紀錄。
2011年2月18號，公園迎接第一億個客人。
2021年，喺以前集古村位置開過新一代水上樂園。

特色節目
海洋公園正門，當時舉行緊「十月全城哈囉喂」。
海洋公園夏水禮
每年7至8月夏天期間，海洋公園會舉辦「海洋公園夏水禮」活動，推出各種水上活動，包括泡泡舞會同埋雨林迷宮。
十月全城哈囉喂
由2001年起，每年10月萬聖節前夜期間，海洋公園都會舉辦「十月全城哈囉喂」活動，以恐怖為主題吸引遊客，並會增設夜場，延長開放時間。活動設有多間主題鬼屋，並有百幾個人飾演唔同種類嘅鬼怪，甚至包括中國式嘅鬼怪。活動發展至今，已經成為全香港仔最大型嘅萬聖節活動，預計今年會創下50萬人次嘅入場紀錄。
海洋公園大團拜
喺農曆新年期間舉行，推出各種新鮮刺激嘅遊戲、大型匯演、技藝同埋財神爺，同顧客恭賀新春。
結婚婚禮
海洋公園設有8大「創意心動地點」，畀新人喺水度、半空、甚至過山車上向另一半講聲「我願意」，更有乖巧得意嘅動物以保育大使身份出席新人嘅婚禮。

設施
呢版要更新，以反映最新情況。加完料之後唔該拎走個模。
海洋公園內共分8個區域，包括夢幻水都、亞洲動物天地、威威天地、冰極天地、動感天地、熱帶雨林天地、海洋天地、以及急流天地。其中亞洲動物天地、夢幻水都、威威天地位於公園裏面嘅海濱樂園，而其餘景區就喺高峰樂園。而公園內共有42個景點，包括十幾個機動遊戲。

亞洲動物天地
大熊貓安安，1986年喺四川寶興縣出世，家下住喺海洋公園熊貓園。
2010年
香港賽馬會大熊貓園
香港主權移交之後，中華人民共和國政府將一對大熊貓安安同佳佳送畀香港做禮物。1999年5月18號，香港賽馬會大熊貓園正式開幕，成為安安同佳佳嘅永久居所。2007年再送樂樂同盈盈畀香港做香港主權移交十週年嘅賀禮，香港賽馬會大熊貓園晌2007年7月1號重新開幕，成為四隻熊貓嘅永久居所。
安安 (1986年出世熊貓)，公，重大概100-110公斤，非常友善活潑，曾經多次出訪外國，有「大熊貓大使」之稱。
佳佳，乸，重大概82-90公斤，生過4隻大熊貓。2016年10月16號以38歲之齡逝世。
樂樂，公
盈盈，乸
熊貓園佔地2000平方米，設有休息室、食物準備室、竹子冷藏庫、溫度調節單位同埋資源支援系統。大熊貓園嘅的設計仿照大熊貓家鄉四川嘅自然環境，包括溫度同埋濕度，溫度需保持喺攝氏15至18度之間。
七彩升空天地
坐22公尺直徑嘅升空氣球，體驗離地面約莫100公尺嘅空中，望晒南區全景（响2012年關閉）。
威水笨豬跳
環迴水世界

海洋天地
海洋劇場海獅表演
太平洋海岸表演
中華鱘館
中華鱘館有一條水底觀覽隧道，館內飼養國寶中華鱘。
海洋館
海洋館係世界最大規模嘅水族館之一，海水容量達200萬公升。館內以印度太平洋深海世界珊瑚礁為主題，養咗250個品種，二千幾條魚。2011年1月2號封館
水母萬花筒
亦叫「水母館」，喺2006年4月10號揭幕，佔地5000平方呎，為全亞洲最大、獨立嘅水母館。館內分為八大展區，展示四百幾種世界各地獨特嘅水母，特色係利用燈光效果展示水母動態，以電腦特技教導市民認識同保護水母。
太平洋海岸
太平洋海岸嘅前身叫做海濤館，並喺2001年完成翻新。太平洋海岸仿照位於太平洋東岸，美國加州嘅海獅同海豹棲息環境，係一個三層透視的展覽館，海水容量達160萬公升，飼養咗海獅同埋海豹等海岸動物。
海洋劇場
海洋劇場可容納3500名觀眾，海洋劇場每日都會有幾場表演，包括有偽虎鯨同殺人鯨（已經死咗）、海獅、海豚等動物表演。過往重有跳水表演。喺1998年之前，殺人鯨海威係海洋劇場表演嘅台柱。
海洋摩天塔
海洋摩天塔係全東南亞最高嘅活動式觀光塔，塔高72米。遊客可遠望深水灣、淺水灣、鴨脷洲、南丫島、薄扶林以及南中國海嘅景色。
怡庭（花園）

山上機動城
山上機動城
極速之旅
極速之旅係一座跳樓機，高度達62米（20層樓），喺2001年啟用。
座位分東南西北四個方向，每面可以坐3位客人，即係每次最多可以坐12人。
每次遊玩大概3分鐘
瘋狂過山車
瘋狂過山車全長842米，最高時速高達每小時77公里。過山車有3個迴圈，提高遊戲嘅刺激性。由於過山車臨海邊而建，因此會畀遊人衝落海嘅感覺。
飛天鞦韆
飛天鞦韆
飛天鞦韆喺1997年啟用，而呢個機動遊戲會離地7米環迴轉動。
沖天搖擺船
係一部海盜船，向前向後搖擺
摩天巨輪
係一部摩天輪，可飽覽山上機動城。
翻天飛鷹
係一部會上下移動，同時順時針同逆時針方向轉圈嘅遊戲，高度22米。
山上機動城攤位遊戲

急流天地
越礦飛車
越礦飛車喺2000年啟用，係一個以美國西部礦場為主題嘅過山車，長678米，高度80米，落差約21米。
太空摩天輪
太空摩天輪會好快咁打橫轉圈。轉到一定速度嗰陣會傾斜。
滑浪飛船
滑浪飛船會沿攀升帶上升，然後兜一小圈，再經滑水道好快咁滑落去。

動感天地
以嘉年華會做主題嘅主題區，2012年啟用，係擴建計劃後最多機動遊戲嘅主題區。
翻天覆地
翻天覆地超過22米高，臂彎以時速60公里速度喺半空搖擺，加上360度凌空迴旋。
動感快車
遊客登上無車底列車之後，雙腳懸空，感受高速同連續4個迴圈嘅快感，高度35米，時速88公里，加上4G地心吸力，可以感受離心體驗。
橫衝直撞
碰碰車類型嘅設施，每架碰碰車坐到2人。
超速旋風
超速旋風仿照滑翔機設計，雙腳懸空嘅開放式機身，升上離地30米係咁轉，更可以順應風向拉動手掣調整機翼。
雷霆節拍
車卡隨節拍不停旋轉同升降，速度飛快。
威水笨豬跳

夢幻水都
夢幻水都喺2011年1月27號揭幕，取代海洋館，佔地20萬平方呎。
海洋奇觀
取代舊有海洋館嘅水族館。
雙龍奇緣
夜間人工湖嘅水上多媒體表演，包括噴泉、近距離煙火、水上火焰等效果。
講述水及火龍化敵為友，訴說大自然共生共存嘅重要性。
海龍王餐廳
一間畀人喺水底欣賞海洋生物嘅餐廳。

熱帶雨林天地
熱帶雨林激流
遊客坐上圓形橡皮小艇之後橫越雨林，途中更會俾其他遊客以水槍襲擊。
熱帶雨林動物展館
有好多熱帶雨林動物。

冰極天地
海洋公園擴建計劃首期壓軸主題區。
極地時速
坐上海豹型過山車之後飛越極地。
南北極地展館
將展出海豹、企鵝等動物。
冰極餐廳
性質類似海龍王餐廳嘅餐廳。

吊車
海洋公園登山纜車
山下花園同埋南朗山之間，有吊車駁埋。吊車全長1.5公里，每個鐘載客4000人次，總共有252架吊車來回運行。每架吊車可以載6人，車程10分鐘，搭客可以飽覽深水灣同南朗山優美海景。吊車喺惡劣天氣之下，會暫停服務。
根據海洋公園同政府現今嘅資料，嗰個登山纜車係叫做「纜車」，係由英文Cable Car直接翻譯；而坊間同舊官方資料就叫佢做「吊車」，以佢嘅外形嚟叫。

海洋列車
一個喺隧道行嘅雙向登山纜索鐵路系統。列車以探索潛水艇為設計藍本，透過車廂內嘅多媒體設施，令遊客經歷一次彷彿穿越深海嘅旅程。列車連接山下花園同埋南朗山兩個區，往返高峰站（山上嘅高峰樂園）同海濱站（山下嘅海濱樂園）。隧道全長1,300米，列車可載250人，車程2-3分鐘，軌距1435mm（標準軌），單向每小時最多可載5,000人。喺2010年12月5號下晝出過意外，7人受傷，1人情況危殆。

登山電梯
南朗山同埋大樹灣之間，有登山電梯駁住。電梯全長225米，係全世界第2長嘅戶外扶手電梯，起好嗰時本來係全世界最長嘅戶外電梯，後來畀香港另一個中環至半山自動扶梯系統取代。而電梯係沿住30度角嘅山坡上落，每小時載客量達4000人次。登山電梯唔受天氣影響。

保育工作
除咗發展旅遊之外，海洋公園亦積極推廣教育同進行動物保育。海洋公園每年招待約4萬名學童，加深佢哋對動物嘅認識。此外，海洋公園亦致力進行海洋哺乳動物嘅研究。2000年，海洋公園成功透過人工受孕嘅方法令樽鼻海豚受孕，並喺2001年5月誕下兩條小海豚，成為全球首宗成功個案。另一方面，海洋公園成立咗「香港海洋公園保育基金」，用嚟協助有關瀕危動物嘅研究工作。

近年發展
呢版要更新，以反映最新情況。加完料之後唔該拎走個模。
自從香港迪士尼樂園開咗之後，海洋公園就要同迪士尼競爭。2004年，當時嘅特首董建華邀請有「蘭桂坊之父」之稱嘅盛智文出任主席，希望以佢嘅經驗提高海洋公園嘅競爭力。
盛智文上任後，海洋公園公佈重新發展計劃，希望發展成為世界最佳嘅海洋主題公園，並藉此加強香港對世界各地遊客嘅吸引力。喺未來幾年將斥資55.5億港元，增加遊樂設施至70個。翻新後嘅海洋公園面積將增至137公頃，增加接近一倍，並引入33種全新動物。公園將分為「高峰樂園」同埋「海濱樂園」兩部分，高峰樂園位於高地，以海洋、熱帶雨林同南北極地體驗為主題。海濱樂園就位於低地，以水族館同雀鳥為主題，並設有兒童遊樂設施。兩個樂園之間會加建全長1400米嘅高峰列車連接，車程3分鐘。公園亦將會增加多項動物表演。而機動遊戲方面，將會規劃現時嘅山上機動城，除咗保留跳樓機，其他機動遊戲都會拆，但會開闢山頭興建多項新嘅機動設施，以便騰空集古村一帶沿海地方去起酒店，以吸納多啲高消費嘅長途旅客。
海洋公園亦起緊3間酒店，一間喺於公園入口，兩間喺集古村；2006年尾開工，預計2010年落成，預計每年入場人次會加到500萬。

未來發展
政府通過2021年海洋公園公司（修訂）條例草案，未來會將海洋公園從主題公園轉為保育同教育工作，例如將動物護理中心從新設計吸引大眾。海濱樂園嘅紀念品店、餐廳等營運權外判畀私人發展商/營運商。入口會後移到山上嘅高峰樂園，老舊嘅大型機動遊戲會被淘汰，設立以歷險為主題嘅區域，建設小型嘅娛樂設施，同埋開墾未用嘅土地設立以健康為主題嘅區域，用作露營、登山等活動。建立碼頭作為交通方式。

時間同收費
呢版要更新，以反映最新情況。加完料之後唔該拎走個模。

開放時間
公園開放時間：10:00 am - 7:30pm
暑期、萬聖節前夕，同埋其他特別日子，會改時間，部份日子另有夜場，要另外收錢。

入場費
入場費分一次同全年。
日間入場門票（一次入場）
成人：HK$498
小童（3-至11歲）：HK$249
樂悠咭持有人 (60-64歲) ：HK$100
攞綜援人士：HK$20
3歲以下、65歲或以上香港居民、「殘疾人士登記證」人士同埋香港居民生日嗰日可以免費入場